Livskunst

Livskunst er en betegnelse for kunsten at leve vel eller få det bedste ud af sit liv. På den måde kan livskunst både betegne den egenskab, indsigt eller særlige levemåde, der skal til for at kunne leve et godt liv.

Filosofisk livskunst 
Den filosofiske livskunst har været kendt siden antikken. Den er ikke selvhjælpslitteratur, men har fokus på, hvordan man kan opnå et mere bevidst liv.

I Danmark er den filosofiske livskunst blevet genoplivet af filosoffen og terapeuten Anders Dræby. Han har siden begyndelsen af 2010’erne stået for at genindføre filosofisk livskunst som en praksis, der har fokus på at opnå et fuldt menneskeligt liv. Anders Dræby demonstrerer i bogen Livskunsten – filosofien om at vågne op til livet, hvordan en del af den oprindelige vestlige og østlige filosofiske livskunst kan give adgang til at få en konkret oplevelse af at vågne åndeligt op. Det forudsætter, at man forsoner sig med døden, forvandler sit indre og åbner sig for at være til i en højere eksistens. Derigennem kan man få et mere bevidst liv, og således kan den filosofiske livskunst forstås som en eksistentiel og åndelig livsform. Filosofisk livskunst adskiller sig fra dermed fra nutidens livsfilosofi, som i stedet handler om at tænke over livet for at kunne forstå eller leve det bedre.

Visdomsordenes livskunst 
En del af livskunsten findes især som samlinger af visdomsord fra filosofi og litteratur. Nogle af disse samlinger findes som almanakker, der indeholder en fortegnelse over årets dage med et visdomsord til de enkelte dage.

I Danmark er denne tilgang repræsenteret ved bogen Livskunstens almanak, hvor Nils Simonsen og Karen Glemte har samlet en række visdomsord. Svend Christiansen står bag Livskunstens Almanak - Anden Samling, der omfatter ordsprog, citater og bønner til hver eneste af årets dage.

Religiøs og spirituel livskunst 
Noget af livskunsten er baseret på religiøse tanker eller er spirituel og overlapper med den filosofiske tilgang. Det omfatter både kristne, buddhistiske, hinduistiske og mere moderne spirituelle opfattelser af livskunsten. Den tyske teolog Wilfried Engemanns bog Frihed og kristen livskunst lægger vægt på, hvordan den kristne tro og de bibelske tekster kan bidrage til et godt liv. På tilsvarende vis har Dietrich von Hildebrand givet en anvisning på, hvordan man kan leve et kristent liv i tro.

Christopher Hansards bog Tibetansk livskunst har til gengæld sit udgangspunkt i den tibetanske buddhisme. Bogen fortæller om, hvordan man kan opnå en kontrol af tankens kraft. Baggrunden er den åndelige og religiøse disciplin, der er blevet kendt under navnet ’bon’. I samme boldgade står Dalai Lama bag bogen Kunsten at leve lykkeligt. Her gives buddhistiske anvisninger på lykken.

Thich Nhat Hahn har udviklet en mere zen buddhistisk livskunst. Den er blevet kendt i hele verden. Han har især fokus på at leve med mindfulness. Shunmyu Masuno står også for en zenbuddhistisk livskunst. Hans bog er oversat til dansk med titlen Zen: 100 praktiske råd der bringer ro og glæde i dit liv. Shunmyō Masuno er japansk munk og havedesigner. Zenbuddhismen eksisterer over hele verden. Zenbuddhismen afviser ikke idéen om genfødsel, men ser den som irrelevant – det er nuet, der er i fokus, hvorfor det næste liv er uvedkommende for nuet.

Den indiske lærer Maharishi Mahesh Yogi udgav i 1963 bogen Science of Being and Art of Living. Her fremstiller han sin praksis, der også er kendt som transcendental meditation. Det er en særlig meditationsteknik, der siden er blevet i hele verden. William Hart har lignende skrevet Art of living; The Vipassana meditation, der giver en indføring i Vipassna, som er en metode til dybdemeditation.

Endelig har den indiske hinduguru Sri Sri Ravi Shankar udgivet en lang række bøger om livskunst. Han står bag den internationale organisation ’Art of Living’, der ikke er tilknyttet nogen egentlig religiøs retning men er mere spirituel og udbreder yoga og meditation.

Amrit Gangars bog Jainernes livskunst giver en indføring i den indiske jainisme. Jainisme er en indisk religion baseret på Mahavir Swamis (599-527 f.Kr.) forkyndelser. Jainismens vigtigste hellige bog er Siddhanta. De tror at alt levende har en sjæl

Psykologisk og psykoterapeutisk livskunst 
Der findes også psykologisk livskunst, som blandt andet er repræsenteret i de to tyske bøger Lebenskunst og Psychologie der Lebenskunst. Meget af denne psykologiske livskunst tager et videnskabeligt udgangspunkt i den positive psykologi. Sådan handler det gode liv om at have en positiv livsindstilling. Den psykologiske tilgang anvendes blandt andet inden for coaching. Andre psykologer og psykoterapeuter har et andet udgangspunkt eller ser mere snævert på blandt andet kunsten at give slip eller begrænse sig.

Den hollandsk-britiske psykolog Emmy van Deurzen opfatter eksistentiel terapi som en livskunst, der handler om at lære klienterne at leve livet Det kræver, at der læres indsigt og færdigheder til at leve livet.

Pædagogisk livskunst 
Livskunsten findes også inden for pædagogikken, hvor det handler om opdragelse, dannelse, undervisning og læring med fokus på det gode liv.

I Danmark har Anders Dræby Sørensen fremført den pædagogiske livskunst som en åndelig pædagogik, der er baseret på principper om livslang aflæring og omdannelse. Der er således tale om, at man må gennemgå en åndelig forvandling ved at give slip på gamle vaner og forestillinger. Han sporer samtidig den pædagogiske livskunst hos blandt andet Epiktet, Lukrets og John Dewey. Her er pædagogikken på forskellig vis rettet mod det gode liv, og man kan også generelt forstå livskunsten som en dannelse til det gode liv.

Et andet perspektiv findes i bogen Lebenskunst lernen: Annäherungen an eine Pädagogik des Zulassens af Wolfgang Müller-Commichau. Her lærer man at blive livskunstner gennem pædagogiske møder.

Kvindelig og feministisk livskunst 
Den feministiske og kvindelige livskunst er baseret på den tanke, at der findes en særlig feministisk eller kvindelig tilgang til det gode liv.

Irene Silverman skrev bogen Nine to five and after; the feminine art of living and working in the big city. Denne bog handler især om livet som kvinde i storbyen.

Karen Stubbs skrev bogen The Art of Motherhood, der har en religiøs tilgang til kunsten at være mor. Således er man ikke alene som mor men kan altid vende sig til Gud for støtte og vejledning.

Naturlivets kunst, grøn livskunst og økologisk livskunst 
Noget livskunst fokuserer på kunsten at leve i eller med naturen. Marc Hamers bog Kunsten at fange muldvarpe giver et indblik i, hvordan man kan finde hjem i naturen. Bogen handler om at afgive kontrol og leve i det fri. Forfatteren er walisisk digter, og han har ernæret sig som muldvarpefanger.

Liam Leonard, John Barry og Marius De Geus præsenterer i bogen Environmental Philosophy: The Art of Life in a World of Limits en grøn eller økologisk livskunst, der er bæredygtig. Her lægges der vægt på kunsten at leve et bæredygtigt liv i balance med miljøet.

Ann Lowenhaupt Tsing, Niels Bubandt og Elaine Gan har redigeret antologien Arts of Living on a Damaged Planet: Ghosts and Monsters of the Anthropocene. Her ses på kunsten at leve med et ødelagt miljø og klima.

Selvhjælpsbøger til hverdagslivet 
Livskunsten findes også som selvhjælpsbøger, der sætter fokus på at kunne leve et helt almindeligt hverdagsliv. Litteraturen handler først og fremmest om at skabe større trivsel eller lykke i hverdagen. Genren er i høj grad uden filosofi eller spiritualitet.

Livskunstner 
Ordet 'livskunstner' bruges som en betegnelse for en person, der formår at få det bedste ud af sit liv. Det vil sige et menneske, der er i stand til at leve et meningsfuldt liv og nyde sin tilværelse.

Begrebet livskunstner bruges sommetider også om personer, der har en meget individuel og kreativ tilgang til livet, og som derfor lever et inspirerende liv. Nogle af disse personer er ligefrem kunstnere i ordets mest almindelige betydning.

Kilder og henvisninger

Litteratur på dansk 

 Dræby, Anders (2016): “Filosofien mellem livskunst og dødskunst”. Det Kgl. Bibliotek
 Dræby, Anders (2016): “Filosofisk livskunst”. Det Kgl. Bibliotek
 Dræby, Anders (2018): ”Livskunsten. Filosofien om at vågne op til livet”. Kbh.: Akademisk Forlag, 
 Engemann, Wilfried (2011): “Frihed og kristen livskunst”. 
 Hansard, Christopher (2005): ”Tibetansk livskunst”. Borgen.
 Olsen, Lars (2016): “Bjørn Wiinblad - en livskunstner”. Gyldendal

Livsstil